A Magonc együttes

megalakulása és működése

A tanítási pályafutásom bizonyos szakaszában elhatároztam, hogy

én csak a pici gyerekekkel szeretnék foglalkozni, éreztem, hogy a

jövő a gyerekekben van.

Itt van az Óbudai Waldorf Iskola, a tanárok, az igazgató, akik

az egész iskolát, a szokásait a magyar ünnepkörre építették föl, a

magyar mondavilágra. Hatlyukú pásztorfurulyája van mindenkinek.

Egyszerűen úgy éreztem, hogy itt megtaláltam azt, amit szeretnék,

ráadásul a tanárok mindenben segítségemre voltak. Szabad kezet,

szabad utat adtak. És ott voltak a gyerekek! Óriási iskola, most már

közel négyszáz növendéke van, ahol az alsósokat tanítom második

osztálytól ötödik osztályig népzenére, mindenféle magyar népi hangszeren.

Alakítottam egy zenekart, Magonc együttes lett a neve. Nagy

álmom volt, hogy egy óriási gyerekzenekart csináljak, legyen

ötven-hatvan-nyolcvan furulyás, pengetősök vagy harmincan,

dobosok tízen, szóval egy óriási csapatot képzeltem el, amit sikerült

megvalósítani.

Természetesen nem mindenki a legkiválóbb, de amikor együtt játszunk,

az összhang nagyon szép. Az, aki még nem tudja úgy a nótát,

annak is az az érzése, hogy ő is a zenekarban van, a közös muzsikálás

élménye őt is megérinti.

Heinrich Ildikó, az Óbudai Waldorf Iskola tanára találta ki a Magonc

nevet, ami az iskola újságjának is a neve lett, majd Gőgh Zsolt, aki az

Óbudai Waldorf Iskola tanára volt 1992-ben, és aki a délutánonként

zenélő kis csapatát nevezte el Magoncosoknak. Magoncnak hívják

azt a kis fácskát, amiből nagy, árnyékot adó, terebélyes fa lesz. Amikor

elment a suliból, továbbvittem a nevet, természetesen az ő engedélyével.

Ma is ezt a nevet viseljük.

Tudni kell, hogy egy ilyen együttes összetétele nem állandó,

mert ahogyan nőnek a gyerekek, másfelé is kinyílik az

érdeklődésük, például a sport, a klasszikus hangszerek, a tánc,

a dráma és egyebek irányába. Ilyenkor el kell tudni engedni

őket, és a fiatal érdeklődőkből újraépíteni az együttest. Ez is

szép feladat, csak mindig sajnáltam azt, hogy akik már igazán

jól muzsikálnak, kilépnek az együttesből.

A példa azt mutatja, hogy sokan a zenélés mellett

kötelezték el magukat, legyen az klasszikus, rock, vagy egyéb műfaj,

de elképzelhető, hogy akik nem zenélnek most tovább, majd a saját

gyerekeiknek éneklik ezeket a dalokat, és akkor már megérte.

Ez egy tanárnál mindig így van, de erről szól az élet, így lehet

több száz embernek átadni a tudást. Kiszámolhatnám, hány embert

tanítottam, több ezer lehet, vagy hány zenekar létrejöttét segítettem,

több százat. A lényeg, hogy át tudtam adni azt a tudást, amit én is

az öregektől kaptam.

 \*

Játszom többféle hangszeren, kontrán, dudán, kobzán, aztán furulyázni

tanultam. De olyan is megtörtént, hogy azt mondta nekem

Csoóri Sanyi barátom:

– Gyurikám, hegedüljél, most mi az a hegedű, odateszed az ujjadat,

csúszkáltatod, és kész.

– Ne hülyéskedj, Sanyi, tudod, hogy egész életemben nem akartam

ilyet csinálni, én kontrás vagyok és kész – válaszoltam.

Minden délelőtt gyakorlok, különböző tanfolyamokra járok. Tanulok

hegedülni, vagy tekerőzni. Furulyázni beiratkoztam Dóra Áronhoz,

kobzázni Horváth Gyuszihoz, de sokszor jönnek Moldvából is

zenészmesterek, tőlük is sokat tanultam.

Amiben ők nagyon profik, átadták nekem, ezeket tanítom a gyerekeknek.

Ha a gyerekek egy idő után túlnőnek engem

valamelyik hangszerükön, ami mondjuk nem az én specialitásom,

azonnal küldöm őket olyan helyekre, ahol megtalálhatják

a legmagasabb szintű tanárokat, de az, hogy kedvet

csináljak nekik ahhoz, hogy a magyar népzene milyen hihetetlen

élményeket tud adni, a véremben van.

A népzenében óriási a szabadság. A klasszikus zenénél kottába

van rögzítve, mit kell játszani. A magyar népzenében pedig – igaz,

itt is megvannak a törvények – hihetetlen variálási lehetőség van,

szabadon, kotta nélkül muzsikálhatunk, és ezt nagyon megérezték

a gyerekek.

Egyénileg és csoportban is tanítok. Ezt mondták már „Lányi-módszernek”,

de én nem veszem annak, esetleg könnyebben ráérzek a

gyerekekre, tudok váltani, ha kell, mert számomra ők a fontosak,

nem az, hogy én mit találtam ki előre.

Bemegyek egy osztályba, körülbelül harmincan vannak. Énekelünk

először is, hiszen anélkül nem lehet eljátszani egy nótát, ha nem

tudjuk az éneket. Aztán szépen elővesszük a furulyát, és egyszerűen

a gyerekek lekoppintják a kezemről. Ugyanaz a fajta ősi tanítási

módszer, ahogy engem tanítottak Erdélyben a zenészek.

Utánoznak, először nem megy, aztán egyre jobb és jobb. Régebben

a faluban, ahol minden nap hallhatta a kisgyerek a dalokat,

önkéntelenül beléivódtak. Ha meg akart tanulni valamilyen hangszeren,

elment a lakodalomba, felhajtotta a sátor oldalát, látta, hogy a

cimbalmos, vagy a prímás mit csinál, hazarohant a csűrbe, gyorsan

otthon gyakorolgatott, megint visszaszaladt, ellesett valamit, és ez

az ellesési módszer a leghatékonyabb.

Persze tudok adni jó pár tanácsot a gyerekeknek, amivel köny-

nyebben, gyorsabban lehet megtanulni a muzsikálás csínját-bínját.

Vannak, akik kirívóbbak, tehetségesebbek, és vannak, akiknek lassabban

megy a tanulás. Ők egyénileg is jönnek. Azonban önmagában

az, hogy egy ekkora csapat egyszerre muzsikál, hihetetlen erőt

képvisel, és ezt érzi mindenki a Magoncosok közül.

 \*

A hangszerválasztás is fontos nálam. Például jön az anyuka a gyerekével,

hogy a kicsi hegedülni szeretne. Én megkérdezem:

– Tényleg akarsz hegedülni?

Mondja a gyerek:

– Nem!

Mondom az anyukának, hogy valószínűleg te szeretnéd, hogy a

gyerek hegedüljön. Jöjjön be a gyerek a terembe, ott látja a falon az

ütőgardontól kezdve a dobig, a hegedűt, a kontrát, a bőgőt, a kobzát,

a gitárt, a dudát, a furulyákon keresztül mindenféle népi hangszert.

Elképzelhető, hogy egy hónapig is válogat. Ezt próbálja ki,

azt próbálja ki, a lényeg, hogy ő válasszon.

Onnantól kezdve, amit már ő akar, sokkal szívesebben csinálja.

Ez jó érzés nekem, hogy nem erőltetem, ki, milyen hangszeren

játsszon.

Szolfézs nálunk egyáltalán nincs, vagy legalábbis a gyerekek

nem tudnak róla, mert azért „fű alatt” elrejtek némi információt,

bár nem mondom ki, hogy „szó-mi-dó”. Csak elnevezem a

furulya hangjait, akár számokkal, majd mutatom a kezemen

az öt vonalat, melyikhez mi tartozik, és már játsszák is. De ezt

csak egy bizonyos zenélési idő után teszem.

A gyerekeknél nagyon fontos a pontosság. Már óra előtt ott

állnak a tanterem előtt furulyával a kezükben, és várják, hogy

mikor kezdődik az óra. A múltkori órámon például, ami délután

egykor kezdődött volna, de forgalom miatt egy kicsit megcsúsztam

időben, így egy óra három perckor értem be, nem

láttam őket sehol a folyosón, és ahogy benyitottam a terembe, furulyaszót hallottam.

Körbeültek egy üres széket, ami nekem volt odakészítve, és az üres széknek furulyáztak,

de gyönyörű szépen.

– Mindjárt jön Gyuri bácsi! – mondták. Én csak leültem a helyemre,

és mondtam nekik, hogy annyira kedvesen fogadtatok, hogy

megmelengettétek a szívemet. Nagyon jó érzés volt, hogy nem szaladgáltak

össze-vissza, hanem muzsikaszóval vártak.

 \*

A Magonc együttes egy olyan Csapat, ahol megvalósíthatjuk azt az

álmot, ami minden emberben megszületik valamikor, hogy „de jó

lenne zenélni, együtt muzsikálni, egy zenekarban játszani”.

Nálunk, Magoncosoknál az a legfontosabb, hogy megőrizzük

a zene szeretetét. Hangszert adok a gyerekek kezébe, amikor ez

igényként jelentkezik náluk, és persze mindezek mellett az éneklés is

kiemelt szerepet játszik. Próbák, fellépések, lemezfelvételek, TV-felvételek,

riportok, táborok érlelik meg a pici gyerekek (nyolc-tizenkét

évesek) tapasztalatait, úgy, ahogy az anyanyelvünket tanuljuk,

beszélgetve, mesélve, szüleinket utánozva.

Az egymásra figyelés, a hangerő, a színpadi mozgás, a mások

munkájának figyelembe vétele, annak nem elrontása, a közös

muzsikálással elővarázsolt érzések teremtése, a közönség szemébe

könnyet varázsolni, mind olyan dolgok, amivel a Magonc együttes

foglalkozik.

Az, hogy fontos számunkra a regölés, a lucázás, másoknak jókívánságokat

mondani, fejlesztik emberi érzéseinket, és általuk rájövünk,

milyen jó adni, és talán azt is megérezhetjük és tapasztalhatjuk,

hogy mennyi mindent visszakapunk belőle!

Én nagyon jól érzem magam a gyerekekkel, rengeteget tanulok

tőlük.

Akik már nagyobbak, kimennek a zenekarból, a picik meg jönnek.

Négy-öt évenként kénytelenek vagyunk egy lemezt kiadni,

hogy legyen egy lenyomata annak a csapatnak, annak a munkának.

A szülők nagy lelkesedéssel támogatják ezt. Egyszerűen összeadják

a pénzt a lemezre, nem kell sehova menni, vagy pályázni, ők finanszírozzák

az egészet.

Elmondhatom, nem gondoltam, hogy ilyen kicsi gyerekekkel

CD-lemezt lehet csinálni. Eleve a csend megszülése is hatalmas feladat,

hiszen a szuszogás, a ruha simogatása, egy kis figyelmetlenség,

vagy ha leejti a furulyáját valaki, mind belehallatszik

a felvételbe. Rá kellett jönnöm, hogy feleslegesen izgultam.

Ha tudják, mire készülünk, mi lesz az eredmény, hihetetlen dolgokra

képesek. Például a csendet, a figyelmet egy népi imádsággal

tudtam a legjobban elérni. Minden a helyére került, mint egy

varázslat, mindenkire hatott, és már muzsikálhattunk is.

Jelenleg kilencvenhárman vagyunk. Ez az erősségünk!

Amikor a lemezt fel akartuk venni, tudtuk, hogy nem mehe-

tünk be egy stúdióba egy gyereksereggel, mert nem mertem

azt a kockázatot vállalni, hogy egy „hiper-szuper stúdióban” –

ahol a Téka együttessel szoktuk felvenni a lemezeinket – minden

épen maradjon.

Pénzes Géza barátomat hívtam segítségül, akiről tudtam,

hogy nagyon jó zenész, jó füle van, és stúdiófelvételeket készít

magas színvonalon. Népzenész, bőgős, így nagyon belelát ebbe

a dologba, és rengeteget tudott nekem segíteni.

Azt mondta, hogy kiköltözik a stúdióval az iskola pincéjébe

– persze szülői segítséggel ki kellett pakolni a pincét, mert belépni se lehetett –, majd bevonult a

kis kütyükéivel. Aztán berendeztünk mindent, és felvettük a lemezt.

Levegő nem volt, ott mentek a vízcsövek, a WC lefolyó is, így időről-

időre üzenni kellett lentről, hogy senki ne menjen a mosdókba,

ha felvétel van.

A saját helyünkön voltunk, a saját iskolánkban, és bizony két hét

alatt, ahogy felvettük a lemezt, a gyerekek nagyon elfáradtak. Az

egésznapos tanítás után lementünk a pincébe és öt órát dolgoztunk.

Csak köszönni tudom nekik, mert emberpróbáló volt. Kibírták, lelkesek

voltak, tudták, hogy ez mennyire fontos és értékes munka. Aztán

jöttek az utómunkálatok, ahol Géza szépen bekeverte az anyagot.

Tudtuk, ez egy olyan lenyomat lesz, amit ezerszer végig fogunk

hallgatni, még öregkorunkban is. Meg szerettem volna mutatni, hogy

nemcsak az a gyereklemez, amikor egy felnőtt együttes gyerekdalokat

játszik, és ezáltal gyereklemeznek hívják.

Nekem az a gyereklemez, amikor gyerekek muzsikálnak. Ezektől

a pici gyerekektől nem mindennapi teljesítmény, hogy képesek

figyelni egymásra, és nemcsak magukra, fegyelmezettek, tudják

a szerkezetét a számoknak, együtt tudnak ennyien zenélni.

Nagyon büszke vagyok rájuk!

Amikor elkészül a CD-lemez, bemegyek mindegyik osztályba,

mindenkinek külön a kezébe átadom, és megköszönöm

nekik. Nagyon örülnek! Utána a nagymamák, nagypapák,

anyukák, apukák folyamatosan veszik a lemezeket ajándékba a

rokonságnak.

 \*

A fellépésekre a szülők hozzák a gyerekeket, hiszen azt nem tudjuk

megoldani, hogy minden koncertre két nagy buszt rendeljünk,

ezért mondtam, hogy hihetetlen nagy segítség, amit a szülők részéről

kapok. Ott az én feladatom, hogy behangoljam a hangszereket,

és levezessem a műsort.

Az a szerencsénk, ha bárhová megyünk muzsikálni, hiába nincs

elég közönség, már mi olyan sokan vagyunk – hiszen jön az egész

család minden gyerekhez –, hogy rögtön telt ház lesz.

Ha nem férünk fel egy színpadra, akkor a fele lent van, vagy mindannyian

lemegyünk. Akármekkora hely van, mi oda beférünk.

A műsorainkban vannak szólisztikus számok is. Valamikor egy

kobza-szóló, vagy csak a vonósok játszanak, vagy csak egy ének,

de mi együtt lépünk csak fel.

Rengeteg meghívást kaptunk már, mondták is nekem, hogy

vigyázzak arra, hogy ez nem egy koncertező zenekar, mégiscsak

iskolába járnak, elfáradnak. Nekem is vissza kellett venni a lendületemből,

mert annyira sűrű volt a program, hogy egy nap három

koncertet is kellett volna muzsikálni. Ezeket nem vállaltam, és kértem,

hogy inkább jövőre hívjanak meg. Ezt nekem kell koordinálni,

hogy csak ésszerűen, okosan szervezzek koncerteket, így sok-sok

fellépési lehetőséget le kell mondjak.

 \*

Az összefogásról csak annyit még, hogy az egyik lemezünk borítóját

Bajka Kinga Csengele nagyon ügyes nemezes munkája díszíti. Megkértem,

hogy nemezeljen egy képet, amin állatok vannak. Készített

egy medvét, a feje tetején áll egy kakas, amelyik éppen énekel,

középen barika furulyázik, van egy páva, aki hegedül. Azt kérdezte:

– Ki legyen még rajta?

Mondom:

– Legyen egy dudás.

– Ki legyen a dudás?

– A disznó.

Rögtön magamra vettem a dolgot, na, az jó lesz. Hozza az elkészült

nemezképet, nézem, hogy minden állat középre néz, kivéve a

disznót, ráadásul fordítva fogja a dudát. Mondom Csengelének, hogy

mi a bajom. Elvitte a képet, kikaparta a disznót, és csinált egy másikat,

ami már tökéletes volt.

 \*

Érdekes története van egy Duna TV-s felvételnek is.

A tévések kijöttek az iskolába, hogy felvegyék a gyerekeket. Van

egy gyönyörű szép kupolás terem, euritmia teremnek használjuk.

Beszabadultunk valamennyien, a gyerekek fészkelődtek, szaladgáltak.

Kérdezik a tévések, hogy hogyan tudnak itt felvételt csinálni,

mert hogy élőben megy a zene, nem playback, rendesen felveszik

a hangot. Mondom, semmi baj, mondjátok, hogy mikor akarjátok

kezdeni a felvételt.

– Most! – válaszolták.

A gyerekek tanították régebben, ha bajban vagyok, hogyan lehet

csendet csinálni. Csak kapjam el a hangot a kezemmel a levegőben

és síri csend lesz. Kérdeztem, az hogy működik?

– Csináld meg! – mondták. A kezemmel a levegőben elkaptam a

hangot, mint egy karmester, ahogy leinti a zenekart, hopp, és még

a légyzümmögést is lehetett hallani. Ezen aztán jót szórakoztak a

gyerekek, hogy mekkora buli az, ha óriási hangzavar van, és hirtelen

csend lesz. Kérdeztem tehát a tévéseket:

– Kezdhetünk?

Mondták:

– Igen, kezdhetünk!

– Figyelem!

Elkaptam a hangot a levegőben, és síri csend lett, elkezdődött

a muzsika, a tévések meg nem hitték el. A kamerát is elfelejtették

bekapcsolni, annyira meglepődtek. Azóta is emlegetik.